**44/2010. (XII. 22.) VM rendelet**

a 2011. évi iskolatej program szabályozásáról

[A 44/2010. (XII. 22.) VM rendelet teljes szövege innen letölthető.](http://www.fvm.hu/download.php?ctag=download&docID=6014)

A rendelet rövid összefoglalója [itt](http://www.fvm.hu/main.php?folderID=2290&articleID=16975&ctag=articlelist&iid=1) olvasható.

2011-ben 800 millió forint jut az iskolatej program támogatására. A program keretében eddig Magyarországon a gyermekek csak mintegy tíz százaléka kapott naponta egy pohár tejet ingyen. Az új VM rendelettel ez a kör bővülhet, ugyanis a 2011-ben az intézményfenntartókon túl azok a tejfeldolgozók is igényelhetik a támogatást, akik piaci lehetőséget látnak a programban.

A támogatás segítségével tanítási napokon 2,5 dl tej, azzal egyenértékű ízesített tejkészítmény (pl. kakaós tej, tejpuding) vagy ömlesztett sajt juthat el a magyarországi óvódásokhoz és iskolásokhoz. A támogatás mértéke az intézményfenntartó székhelye szerint változik. A településeket adóbevételük és hátrányos helyzetük figyelembevételével a rendelet három csoportba sorolja, ami alapján 20, 50 vagy 100 százalékos támogatást kaphatnak az iskolatej programra.

A visszajelzések szerint vannak olyan tejfeldolgozók, akik megfelelő piaci lehetőséget látnak a programban. Amíg csak intézményfenntartók igényelhették a támogatást, addig a több hónapos kintlévőség likviditási problémát okozott a feldolgozóknál. Az új rendelet ezt orvosolja.

Magyarországon a tej és tejtermékek fogyasztása jóval elmarad az EU-s átlagtól és az egészségügyileg indokolt értéktől. Az iskolatej program 2004 óta segít uniós és állami támogatással, hogy a tej- és a tejtermékek fogyasztási kultúrája már gyermekkorban kialakuljon. Emellett hozzájárul a gyermekek számára szükséges fehérje, vitamin, ásványi anyag- és energiabevitelhez, rendszeres táplálkozási lehetőséget biztosít, valamint természetes étrend követésére ösztönöz.

2010.12.23. 15:53